b'\n_START_ARTICLE_\nProtitankovski pes\n_START_PARAGRAPH_\nProtitankovski pes ali pasja mina je bil naziv za psa z eksplozivom na hrbtu, ki je bil izurjen, da je zlezel pod sovra\xc5\xbenikov tank, pri \xc4\x8demer se je eksploziv spro\xc5\xbeil in uni\xc4\x8dil oklepnik in psa._NEWLINE_Protitankovske pse je med drugo svetovno vojno uporabljala Rde\xc4\x8da armada za boj proti nem\xc5\xa1kim tankom, \xc4\x8deprav so pse za podobne naloge urili tudi Japonci in Ameri\xc4\x8dani. Pse so za protioklepni boj urili tako, da so jim dajali hrano pod sovjetske tanke._NEWLINE_Dodaten problem se je pojavil, ker so sovjetski tanki za pogon uporabljali dizelsko gorivo, nem\xc5\xa1ki pa bencin, kar je pomenilo veliko mo\xc5\xbenost, da se bo zaradi znanega vonja med bojem pes raje splazil pod sovjetski tank. Poleg tega psi niso radi tekli proti oklepniku v gibanju; ob zvoku strelnega oro\xc5\xbeja pa so se hitro spla\xc5\xa1ili in nemalokrat pobegnili nazaj k sovjetskim vojakom, kjer je njihov eksplozivni tovor v\xc4\x8dasih tudi razneslo. Po letu 1942, ko so psi prisilili celo sovjetsko tankovsko divizijo k umiku, so pasje mine umaknili z boji\xc5\xa1\xc4\x8da._NEWLINE_Nem\xc5\xa1ka vojska se je \xc5\xbee kmalu po za\xc4\x8detku bojev zavedla rabe Hundeminen za protitankovsko oro\xc5\xbeje, zato je na vzhodni fronti postrelila vse pse, ki jih je sre\xc4\x8dala, pod pretvezo, da so morda stekli. Psi so zaradi tega postali redki, zato pa jih je bilo \xc5\xa1e te\xc5\xbeje uporabiti kot oro\xc5\xbeje. Po neuspehih so pse raje za\xc4\x8deli uriti za druge naloge._NEWLINE_Z razmahom u\xc4\x8dinkovitega protitankovskega oro\xc5\xbeja so samomorilski psi utonili v pozabo in malo je verjetno, da bi jih \xc5\xa1e kdaj uporabili v ta namen.'